Explozie de cazuri de rujeolă, la Spitalul de Pediatrie Ploiești / Medic: "Noi nu avem izolatoare pentru o boală atât de contagioasă" / "Rămâne varianta Institutului Matei Balș, dar și acolo sunt asaltați"
Medicii Spitalului de Pediatrie Ploiești atrag atenția părinților cu privire la gradul ridicat de contagiozitate a rujeolei pe fondul creșterii numărului de cazuri. Cel mai mic pacient care a fost internat la ATI a ajuns în insuficiență respiratorie, fiind transferat, după patru zile, la Spitalul de Boli Infecțioase Ploiești, anunță Observatorul Prahovean.
"Cel mai mic pacient pe care l-am avut noi a fost un bebeluș de 4 luni, care a stat în ATI patru zile, iar apoi a fost transferat la Spitalul Movila. Noi, la Pediatrie, nu avem izolatoare, boxe speciale pentru copiii care dezvoltă o astfel de boală. Suntem ca într-un cerc vicios acum. Copilul vine la noi, iar Movila nu mai primește fiindcă nu mai sunt locuri. Rămâne varianta Institutului Matei Balș, dar și acolo sunt asaltați, nu mai fac față numărului mare de cazuri", a precizat managerul Spitalului de Pediatrie Ploiești, medicul Anca Miu.
Principala cauză pentru care ne confruntăm, după ani de zile, cu o explozie ca cazurilor de rujeolă, o reprezintă, din spusele medicilor ploieșteni, faptul că cei mici nu mai sunt vaccinați.
"La fel, sunt foarte multe mame nevaccinate, neimunizate, care transmit copiilor boala. Ne lipsește și educația sanitară, respectul față de ceea ce înseamnă colectivitate. Un copil diagnosticat cu rujeolă trebuie ținut izolat la domiciliu, nu expus prin mall-uri sau parcuri", spune medicul.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank